Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 45/02)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 12/2001

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre n. 20

I-00187 Roma

Tlf. (39) 06 481 99 68

Fax (39) 06 42 01 31 26.

2. Ansøgende sammenslutning 2.1. Navn: Associazione Castanicoltori del Monte Baldo Veronese

2.2. Adresse: C/o Municipio del Comune di San Zeno di Montagna

Via Cà Montagna 11

I-37010 San Zeno di Montagna (VR)

2.3. Sammensætning: producenter/forarbejdningsvirksomheder (x) andet ( ).

3. Produktets art: kategori 1.6 - Friske frugter og grønsager - Kastanje.

4. Varespecifikation

(sammenfatning af betingelserne i artikel 4, stk. 2)

4.1. Navn: "Marrone di San Zeno".

4.2. Beskrivelse: Den beskyttede oprindelsesbetegnelse "Marrone di San Zeno" betegner friske produkter fra kastanjetræer af sorten locale Marrone, som har udviklet sig i oprindelsesområdet, og som tilhører en række økotyper af arten Castanea Sativa Mill. Denne sort er i tidens løb blevet udbredt af de lokale producenter ved ukønnet formering.

Frugterne skal have følgende kendetegn:

- antal frugter pr. kapsel: højst tre

- variabel størrelse, dog højst 120, men ikke under 50 frugter pr. kg

- ellipseformet med svagt udviklet spids; frugtens sider konvekse i varierende grad; hilum, der har form af en fladtrykt, let firkantet cirkel, breder sig ikke over frugtens sider og er lysere end skallen

- tynd, blank, lysebrun skal med mørkere striber i midten

- tynd frøhinde, der trænger en anelse ind i frøet, men som er let at fjerne

- frø af nærmest strågul farve, let rynket, blød konsistens, sødlig smag.

4.3. Geografisk område: Området for dyrkning og forarbejdning af "Marrone di San Zeno" ligger mellem 250 og 900 m over havets overflade, ved Monte Baldo mellem Lago di Garda og Adige-floddalen. Området dækker delvist følgende kommuner: Brentino-Belluno, Brenzone, Caprino Veronese, Costermano, Ferrara di Monte Baldo og San Zeno di Montagna, som alle ligger i bjergområdet Monte Baldo.

4.4. Bevis for oprindelse: Der findes belæg for produktets oprindelse i historiske dokumenter, som bevidner, at kastanjen allerede blev dyrket her i middelalderen. De første skriftlige vidnesbyrd stammer dels fra et dokument fra 1285, som omtaler en "bosco cum castagnariis iacente in curia Lubiarae in ora ubì dicitur castagnarius banconus", dels et dokument fra 1352 om en strid mellem klosteret S. Anastasia di Verona og familien Malaspina, hvori det hedder, at der ud over "salgariis, pertegariis et stropegariis" også var mange "castagnariis" i området. Disse historiske dokumenter bevidner således tilstedeværelsen af kastanjetræer i Monte Baldo-områdets sydøstlige del, i kommunen Caprino Veronese.

I slutningen af det 19. århundrede voksede der "pragtfulde og yppige kastanjetræer" i hele Tassodalen (østsiden af Monte Baldo); kastanjerne bredte sig til kommunerne Malcesine, Brenzone og Castion di Costermano, men især til egnen S. Zeno di Montagna.

Produktets oprindelse kan spores, fordi kastanjebeplantningerne skal opføres i et særligt register, der føres og ajourføres af kontrolinstansen.

I dette register opføres kastanjebeplantningernes matrikelgrænser og, for hver beplantning, ejerens virksomhed, forpagterens virksomhed, lokalitet, antal planter, den maksimale produktion, kastanjebeplantningens alder.

Ansøgning om opførelse i registret eller ansøgning om opførelse af eventuelle ændringer fra allerede opførte kastanjedyrkeres side skal indgives senest den 31. december året forud for den påtænkte markedsføring af BOB-produktet.

Producenter, hvis kastanjebeplantninger er opført i registret, skal over for kontrolinstansen angive, hvor stor en mængde BOB-kastanjer de faktisk har produceret og agter at markedsføre; denne erklæring skal afgives senest 30 dage efter høstens afslutning.

4.5. Fremstillingsmetode: Kastanjebeplantningerne skal ligge i det traditionelle plantebælte for Castanetum, dvs. mellem 250 og 900 m over havets overflade.

De beplantnings- og beskæringssystemer, der anvendes, må ikke ændre de typiske egenskaber ved Marrone di San Zeno.

Plantetætheden pr. ha kan variere mellem mindst 30 og højst 120 planter.

Høsten, som følger efter frugtens naturlige åbning, kan gøres manuelt eller med mekaniske midler, forudsat at disse ikke beskadiger træerne eller frugterne.

Det maksimale udbytte er fastsat til 30 kg frugter pr. træ og til 3,6 t pr. ha.

Ved sortering af de høstede frugter kontrolleres det, at de opfylder kvalitetskriterierne.

Behandling af frugterne inden markedsføring finder sted med de traditionelle metoder, såsom "novena" og "rissara". Ved "novena" lægges kastanjerne i vand i ni dage, med delvis eller fuldstændig udskiftning af vandet hver anden dag, uden brug af tilsætningsstoffer. Ved "rissara" lagres frugterne og kapslerne i det fri i 8-15 dage.

Marrone di San Zeno sælges i frisk stand, emballeret i fødevareposer a 0,3, 0,5, 1, 2, 3, 4, 5 og 10 kg. Større mængder (25 og 50 kg) sælges i sække af jute eller andet egnet materiale. Alle poser/sække skal forsegles, så intet kan fjernes fra pakningen, uden at seglet brydes.

4.6. Tilknytning: Dyrkningsområdet ligger på Monte Baldos skråninger (Verona), mellem floden Adige og Lago di Garda.

Kastanjebeplantningerne ligger i det traditionelle plantebælte for Castanetum, dvs. mellem 250 og 900 m over havets overflade. Området påvirkes gunstigt af den nærliggende sø, Lago di Garda, et område med middelhavsklima i det indre af Norditalien.

Jordbunden er sur og ret løs og klimaet tempereret og fugtigt - betingelser, der giver produktet dets særlige egenskaber.

For jordbrugerne i San Zeno di Montagna har kastanjedyrkningen i mange århundreder betydet en vigtig indtægt, som det fremgår af en historisk undersøgelse (Clara Campagnari og Gina Scardoni).

I en undersøgelse, der er offentliggjort i "Atti dell'Accademia di agricoltura, scienze e lettere di Verona" (akter publiceret af Veronas akademi for landbrug, videnskab og litteratur), omtales plukning, opbevaring og salg af kastanjer, som producenterne ved slutningen af forrige århundrede enten solgte gennem mellemforhandlere eller direkte på det ugentlige marked i Caprino Veronese. Nedslåning af kastanjerne var mændenes arbejde, mens kvinderne hovedsageligt havde til opgave at samle frugterne op fra jorden med en særlig tang af elastisk træ ("giova") og anbringe dem i vidjekurve; derefter blev kurvene tømt over i store rygkurve og derefter i de "rissare", der benyttes endnu i dag (C. Corazzin og M. Biasi).

Lige fra 1920'erne har kommunen San Zeno di Montagna holdt den traditionelle kastanjefest i november måned, som det fremgår af det fotografiske dokumentationsmateriale, der opbevares på rådhuset. Efter anden verdenskrig blev denne fest til Mostra mercato del marrone (/kastanjemesse), som i år holdes for 29. gang.

Frugterne kommer udelukkende fra den traditionelle sort Marrone, som har udviklet sig i oprindelsesområdet.

4.7. Kontrolinstans Navn: CSQA

Adresse: Via San Gaetano, 74

I-36016 Thiene (VI).

4.8. Mærkning: Hver pakning skal påføres en etiket med logo.

Logoet består af to cirkler, den ene med en velsignende Sankt Zeno, den anden med to stiliserede, op ad hinanden liggende kastanjefrugter med åben kapsel, hvorfra kastanjerne bryder frem. I cirklen til venstre står der forneden "San Zeno", og i cirklen til højre står der "Marrone" foroven og "di San Zeno" forneden. Påskriften "DOP" (BOB) anbringes i et heraldisk bånd, der forneden slynger sig mellem de to cirkler.

De to cirkler har hver en diameter på 26 mm. Det heraldiske bånd er 2,5 mm bredt og 20 mm langt på det længste sted.

I cirklen til venstre ses, på hvid bund, den velsignende Sankt Zeno med kastanjefarvet hud (pantone 478 C), stående i blåt (pantone 299 C) vand til lige under brystet, med rød (pantone 193 C) hovedbeklædning og gul (pantone 124 C) bispestav. Den øverste del af hans ornat er gul (pantone 124 C) og den nederste del rød (pantone 193 C). I en line bundet til bispestaven, som helgenen holder i sin venstre, hævede hånd, hænger endelig en grøn (pantone 576 C) fisk. I cirklen til venstre, på hvid bund, er frugterne (kastanjerne) brune (pantone 478 C) og kapslen omkring dem grøn (pantone 576 C).

Påskriften er sort på hvid bund. Skrifttegnene er af følgende dimensioner:

- "San Zeno" i cirklen til venstre: 1,6 mm

- "Marrone de San Zeno" i cirklen til højre: 1,8 mm

- "DOP" i det heraldiske bånd: 1,9 mm.

På etiketten skal endvidere anføres vægt, produktionsår og pakningssted.

Det er forbudt at føje andre angivelser til BOB Marrone di San Zeno end de i specifikationen fastsatte, herunder enhver angivelse eller anprisning, som kan vildlede forbrugerne.

4.9. Krav i nationale bestemmelser: -

EF-nr.: IT/00209/2001.10.09.

Dato for modtagelsen af den fuldstændige ansøgning: 6. november 2002.